Seun nog kritiek ná ongeluk met motorfiets | Netwerk24
Deur Isabel Venter 11 Februarie 2019 22:15
Antonio Hechter (18) van die Hoërskool Zwartkop in Centurion, wat Vrydag ernstig in 'n motorfietsongeluk beseer is, se toestand is steeds kritiek.
Hechter was Vrydag om 22:00 saam met sy vriendin Kylan Kunzmann (16) op sy motorfiets op pad terug huis toe ná 'n geselligheid toe 'n voertuig voor hom glo 'n U-draai gemaak het en Hechter nie betyds kon uitswaai nie.
Antonio Hechter (18), van die Hoërskool Zwartkop in Centurion, kan nog nie geopereer word nie omdat sy toestand nog kritiek is.
Die ongeluk het op Ou Johannesburgweg naby die Nellmapius-afrit in Rooihuiskraal gebeur.
Volgens Berna Seddon, wat as woordvoerder vir die Hechter- en Kunzmann-families optree, is Hechter in die Kalafong-hospitaal in Atteridgeville opgeneem. Hy het nie 'n mediese fonds nie en Seddon probeer al sedert die ongeluk om geld in te samel sodat hy na 'n privaat hospitaal oorgeplaas kan word.
Albei Hechter se arms, sowel as sy regterbeen is gebreek. Hy het ook heelparty ernstige rib- en rugwerwelbreuke.
Volgens Seddon is Hechter se dokters nie tevrede met die toestand van sy longe nie.
"Hy het nog 'n suurstofmasker op, want sonder die masker val sy bloeddruk," sê Seddon.
Hechter was Maandag baie moeg en het min gepraat. Hy verkeer ook in erge pyn.
Kunzmann is Sondag van die hoësorgeenheid na 'n gewone saal oorgeplaas. Sy is Maandag ontslaan en sterk tans goed tuis aan.